钦定古今图书集成/明伦汇编/氏族典/第076卷 > 《婺源茶院朱氏世谱后序》宋·朱熹
## 钦定古今图书集成/明伦汇编/氏族典/第076卷 > 《婺源茶院朱氏世谱后序》宋·朱熹

熹闻之先君子太史吏部府君曰：“吾家先世居歙州
歙县之篁墩，相传望出吴郡，秋祭率用鱼鳖。唐天祐
中，陶雅为歙州刺史，初克婺源，乃命吾祖领兵三千
戍之，是为制置茶院。府君卒，葬连同，子孙因家焉。”生
三子，仕南唐，补常侍、丞之号，其后亦有散居他郡者。
熹按：今连同别有朱氏，旧不通《谱》，近年乃有自言为
茶院昆弟之后者，犹有《南唐补牒》，亦当时镇戍将校也，盖其是非不可考矣。先吏部于茶院为八世孙，宣
和中始官建之政和而葬承事府君于其邑，遂为建
人。于今六十年，而熹抱孙焉，则居闽五世矣。淳熙丙
申，熹还故里，将展连同之墓，则于方夫人、十五公、冯
夫人之墓皆已失之。因亟询访，得连同兆域所在，乃
率族人言于有司而后得之。其文据藏于家，副在族
弟，然而三墓者则遂不可复见。癸卯五月辛卯，因阅
旧谱，感世次之易远，骨肉之易疏，而坟墓之不易保
也，乃更为序次，定为《婺源茶院朱氏世谱》，而并书其
后如此。仍录一通，以示族人，十一世以下来者未艾。
徽、建二族，自今每岁“当以新收名数更相告语而附
益之，庶千里之外，两书如一，传之永远，有以不忘宗
族之谊。至于芦村府君，其墓益远，居故里者，尤当以
时相率展省，更力求访三墓所在而表识之，以塞子
孙之责。”而熹之曾大父王桥府君，无他子，其墓在故
里者，恃有薄田于其下，得以奉守不废。当质诸有司，
以为祭田，使后之子孙虽贫无得鬻云。九世孙宣教
郎、直徽猷阁、主管台州崇道观熹《序》。